Το Φεστιβάλ του Δήμου Αθηναίων

Χριστίνα Παρασκευοπούλου: Symbioses
2026-05-05 17:30 - 20:30 (Europe/Athens) | Artshot – Sophia Gaitani, Λεμπέση 11, Αθήνα, 117 42, Greece
Η Χριστίνα Παρασκευοπούλου μάς καλεί να δούμε τον κόσμο αλλιώς, σαν μέσα από έναν μεγεθυντικό φακό. Στη νέα της ενότητα έργων με τίτλο «Symbioses», η καλλιτέχνις αποτυπώνει τις αόρατες ιστορίες που εκτυλίσσονται στο έδαφος, στις θάλασσες και στις ακτές, εκεί όπου η ζωή συνεχίζεται αθόρυβα αλλά αδιάκοπα. Με μελάνι και λεπτούς μαρκαδόρους, δημιουργεί περίτεχνα μοτίβα που θυμίζουν ζωντανούς οργανισμούς ή ατελείωτα νήματα που μπλέκονται και συνυπάρχουν. Τα έργα της λειτουργούν ως ένα διακριτικό, αλλά ισχυρό οικολογικό σχόλιο, αναδεικνύοντας την ανθεκτικότητα της φύσης και την ομορφιά της μικροσκοπικής ζωής που συχνά προσπερνάμε. Μια πρόσκληση να επιβραδύνουμε, να παρατηρήσουμε και να χαθούμε σε έναν κόσμο όπου τα πάντα συνδέονται, εξελίσσονται και ανανεώνονται.

Διάρκεια έκθεσης: 01-16/05
Ώρες Λειτουργίας: Τρίτη, Πέμπτη, Παρασκευή: 17:30 – 20:30 & Τετάρτη, Σάββατο: 12:00 – 15:00, Δευτέρα, Κυριακή: κλειστά.

Fitness Sessions
2026-05-05 18:30 - 20:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Το Πάρκο Ελευθερίας μετατρέπεται σε ένα μεγάλο ανοιχτό σημείο άσκησης, ενέργειας και ευεξίας στο πλαίσιο του Φεστιβάλ του Δήμου Αθηναίων. Στο Fitness Sessions, η κίνηση γίνεται γιορτή και η άσκηση προσεγγίζεται όχι ανταγωνιστικά, αλλά ως τρόπος φροντίδας, συμμετοχής και αναζωογόνησης μέσα στον αστικό ιστό. Σε ένα καταπράσινο σημείο της πόλης, το κοινό καλείται να βιώσει τη χαρά της σωματικής δραστηριότητας μέσα σε ένα περιβάλλον ανοιχτό και υποστηρικτικό.

Καταξιωμένοι γυμναστές και οι ομάδες τους, καθοδηγούν μαθήματα για όλους, από yoga και pilates έως πιο δυναμικές μορφές άσκησης, δημιουργώντας ένα πρόγραμμα προσαρμοσμένο σε διαφορετικές ανάγκες και επίπεδα εμπειρίας. Η συμμετοχή, η ευεξία και η καλή διάθεση βρίσκονται στο επίκεντρο, δίνοντας στη δράση τον χαρακτήρα μιας ανοιχτής γιορτής για το σώμα και την πόλη. Μια ευκαιρία να κινηθούμε μαζί, σε ένα από τα πιο όμορφα υπαίθρια σκηνικά της Αθήνας.

ATHENS: AM EXTENDED
2026-05-05 19:00 - 23:00 | metacosmoi, Γερανίου 44, Αθήνα, 104 31, Greece
Στο πλαίσιο του Φεστιβάλ, η έκθεση «ATHENS: AM EXTENDED» μας προσκαλεί σε μια πρωτοποριακή, πολυμεσική εμπειρία που επαναπροσδιορίζει τη σχέση μας με την πόλη μετά τα μεσάνυχτα. Ο φωτογράφος Θανάσης Καρατζάς και ο σκηνοθέτης πολυμεσικών εμπειριών Βύρωνας Νικολόπουλος ενώνουν τις δυνάμεις τους και μετατρέπουν 88 εμβληματικές ασπρόμαυρες φωτογραφίες της Αθήνας σε μια ζωντανή, διαδραστική εγκατάσταση. Στον ειδικά διαμορφωμένο χώρο της METACOSMOI, η εικόνα αποκτά κίνηση, ήχο και χρώμα μέσα από τεχνολογίες AR, VR και video projections. Μετά τη διεθνή της παρουσία σε σημαντικά φεστιβάλ, η έκθεση επιστρέφει στην πόλη που τη γέννησε, καλώντας το κοινό να «βουτήξει» στην άυλη ποίηση της νυχτερινής Αθήνας. Ένα σύγχρονο καλλιτεχνικό βλέμμα στο παλίμψηστο της πόλης, εκεί όπου η φωτογραφία συναντά το ψηφιακό μέλλον.

Διάρκεια έκθεσης: 05-20/05

Ώρες λειτουργίας: Καθημερινά 19:00-23:00

Χειμερινοί Κολυμβητές
2026-05-05 21:00 - 23:00 | Εθνικό Αρχαιολογικό Μουσείο, Πατησίων 44, Αθήνα, Αθήνα, 106 82, Greece
Οι Χειμερινοί Κολυμβητές έρχονται στην ατμοσφαιρική αυλή του Εθνικού Αρχαιολογικού Μουσείου για μια ιδιαίτερη συναυλία στο πλαίσιο του Φεστιβάλ. Με τον αναγνωρίσιμο ήχο και τη διαχρονική τους ιδιοσυγκρασία, παρουσιάζουν τραγούδια που μιλούν για τον έρωτα, τη μοναξιά, τη συντροφιά και τη μαγεία της νύχτας. Σε έναν χώρο ιδιαίτερης ομορφιάς και ησυχίας, η μουσική τους αποκτά ακόμη μεγαλύτερη εγγύτητα και συγκινησιακή δύναμη.

Κομμάτια που έχουν χαραχτεί στη μουσική μνήμη πολλών γενεών επιστρέφουν σε ένα σκηνικό που ευνοεί την ακρόαση και τη συγκέντρωση. Η συναυλία λειτουργεί σαν μια συνάντηση με μια άλλη, πιο διακριτική, αλλά βαθιά ουσιαστική πλευρά του ελληνικού τραγουδιού. Μια βραδιά γεμάτη συγκίνηση, οικειότητα και ποιητική απλότητα, που υπενθυμίζει πως η αληθινή καλλιτεχνική δύναμη συχνά κρύβεται στις λεπτές αποχρώσεις.

Γνωρίστε το Μουσείο του Εθνικού Τυπογραφείου (ΜΕΤ)
2026-05-06 10:30 - 12:00 | Μουσείο Εθνικού Τυπογραφείου, Καποδιστρίου 34, Αθήνα, Αθήνα, 104 32, Greece
Μια επίσκεψη στο Μουσείο του Εθνικού Τυπογραφείου και την ιστορική συλλογή του. Οι επισκέπτες θα δουν από κοντά αντιπροσωπευτικά δείγματα του μηχανολογικού εξοπλισμού και των εκτυπωτικών προϊόντων του Τυπογραφείου. Παράλληλα, θα έχουν την ευκαιρία να εξοικειωθούν με τις παραδοσιακές τεχνικές της τυπογραφίας και τις συνθήκες του επαγγέλματος του τυπογράφου.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Παρουσίαση της Οικίας Ναπολέοντα Ζέρβα
2026-05-06 11:30 - 12:00 | Οικία Ναπολέοντα Ζέρβα, Καλλέργη 9, Αθήνα, 104 37, Greece
Η Οικία του Στρατηγού Ναπολέοντα Ζέρβα ανοίγει τις πόρτες της για μια σειρά από ιδιαίτερες παρουσιάσεις. Οι επισκέπτες θα έχουν την ευκαιρία να περιηγηθούν στους χώρους όπου έζησε ο Στρατηγός και να ανακαλύψουν τεκμήρια που προβάλλουν την ενωμένη εθνική αντίσταση κατά των κατακτητών την περίοδο 1941-1944. Μέσα από προσωπικά αντικείμενα και ιστορικές αφηγήσεις, αναδεικνύεται η ζωή και η δράση του Ναπολέοντα Ζέρβα, προσφέροντας μια ματιά στα γεγονότα που σφράγισαν την αθηναϊκή και ελληνική ιστορία.

Οι παρουσιάσεις θα πραγματοποιούνται κάθε Τετάρτη και Πέμπτη του Μαΐου σε ολιγομελή γκρουπ των 10 ατόμων.

Οι κρατήσεις ανοίγουν μία εβδομάδα πριν τη δράση, στις 13:00 το μεσημέρι.

Θεματική Ξενάγηση: Η Αποτύπωση του Προσώπου Μέσα από τις Συλλογές της Εθνικής Πινακοθήκης
2026-05-06 14:00 - 15:00 | Εθνική Πινακοθήκη – Μουσείο Αλεξάνδρου Σούτσου, Βασ. Κωνσταντίνου 50, Αθήνα, 116 34, Greece
Στο κεντρικό κτήριο της Εθνικής Πινακοθήκης, το κοινό έχει την ευκαιρία να συμμετέχει σε μια θεματική ξενάγηση αφιερωμένη στην τέχνη του πορτραίτου και της προσωπογραφίας. Η περιήγηση εξερευνά τη διαχρονική ανάγκη των καλλιτεχνών, αλλά και των ιστορικών προσωπικοτήτων, να κρατήσουν ζωντανή τη μορφή τους μέσα στους αιώνες, ξεκινώντας από τις λιτές και σχεδόν ασκητικές μορφές των Αγίων στα τέλη του 16ου αιώνα.

Καθώς η ξενάγηση εξελίσσεται προς το σήμερα, οι επισκέπτες παρατηρούν τις ριζικές αλλαγές στα υλικά και τις τεχνικές, ανακαλύπτοντας πώς η μακρά παράδοση της ζωγραφικής μεταμορφώθηκε για να αποδώσει την ανθρώπινη ψυχογραφία με μια σύγχρονη οπτική. Πρόκειται για ένα οδοιπορικό στο βλέμμα και τη μορφή, που φωτίζει την εξέλιξη της ταυτότητας και της καλλιτεχνικής έκφρασης μέσα από τους θησαυρούς της σημαντικότερης πινακοθήκης της χώρας.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Ξενάγηση: Νικόλας Κληρονόμος - Αναδρομή 1985-2025
2026-05-06 17:30 - 19:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Μια σειρά ξεναγήσεων θα πραγματοποιηθεί στο πλαίσιο του Φεστιβάλ στην αναδρομική έκθεση του Νικόλα Κληρονόμου. Πρόκειται για μια διαδρομή που ξετυλίγει σαράντα χρόνια αδιάλειπτης καλλιτεχνικής δημιουργίας. Η ξενάγηση φωτίζει τη διττή ταυτότητα του δημιουργού -ζωγράφος και σκηνογράφος- αποκαλύπτοντας πώς «σκηνοθετεί» τον καμβά του, μετατρέποντας εικόνες της πόλης και των ανθρώπων της σε ζωντανές, ποιητικές αφηγήσεις. Καθώς περιηγούμαστε στα έργα του, η καθημερινότητα συναντά το όνειρο και οι εναλλαγές των εποχών αποτυπώνονται μέσα από τολμηρά χρώματα και ιδιαίτερα υλικά που χαρίζουν κίνηση και ένταση. Πρόκειται για μια βιωματική εμπειρία που μας καλεί να εμβαθύνουμε στις αθέατες πτυχές του χρόνου και της ανθρώπινης ύπαρξης, ανακαλύπτοντας πώς ο Κληρονόμος καταφέρνει να προσδίδει μνημειακότητα στις πιο μικρές, φευγαλέες στιγμές. Μια ξενάγηση που αγγίζει τη μνήμη και το συναίσθημα, προσφέροντας μια ολοκληρωμένη ματιά στο έργο ενός από τους πιο πολυσχιδείς δημιουργούς της σύγχρονης ελληνικής σκηνής.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Ιστορικός περίπατος «Οι Γυναίκες στην Αντίσταση»
2026-05-06 18:00 - 20:30 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Στο πλαίσιο του Φεστιβάλ του Δήμου Αθηναίων 2026, ο ιστορικός Μενέλαος Χαραλαμπίδης μας προσκαλεί σε έναν ιδιαίτερο περίπατο μνήμης στους δρόμους της Αθήνας, εστιάζοντας σε μια συχνά λιγότερο φωτισμένη αλλά καθοριστική πτυχή της Ιστορίας: τη δράση των γυναικών στην Κατοχή. Μέσα από προσωπικές αφηγήσεις, σπάνια ντοκουμέντα και ζωντανές ιστορίες, αναδεικνύεται η πορεία εμβληματικών μορφών όπως η Λέλα Καραγιάννη, η Ηλέκτρα Αποστόλου και η Ιουλία Μπίμπα, αλλά και δεκάδων ακόμη γυναικών που βρέθηκαν στην πρώτη γραμμή. Από τις διαδηλώτριες που στάθηκαν απέναντι στα γερμανικά άρματα μέχρι τις αντάρτισσες των ανατολικών συνοικιών, η πόλη αποκαλύπτει μια άλλη, δυναμική της όψη. Ο περίπατος δεν αναδεικνύει μόνο τον αγώνα για την ελευθερία από τον κατακτητή, αλλά και τη διεκδίκηση μιας νέας κοινωνικής θέσης για τις γυναίκες στη μεταπολεμική Ελλάδα. Μια εμπειρία που συνδέει το παρελθόν με το παρόν και μας καλεί να ξαναδιαβάσουμε την ιστορία της Αθήνας μέσα από τις φωνές που για χρόνια έμειναν στο περιθώριο.

Σημείο Συνάντησης: Προπύλαια Πανεπιστημίου Αθηνών

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Παραμύθια με τις Σουσουράδες
2026-05-06 19:00 - 20:30 | Πλατεία Δεξαμενής, Πλατεία Δεξαμενής, Αθήνα, Αθήνα, 106 73, Greece
Κόκκινη κλωστή δεμένη, σε μια κούκλα τυλιγμένη. Σε μια κούκλα που γέννησε κι άλλες πολλές. Σε μιαν άλλη που έφτασε μέχρι και στου βασιλιά τη μύτη να κολλήσει. Και σε μιαν ακόμη που από το τίποτα φτιάχνει κόκκινες κλωστές, τις τυλίγει στην ανέμη και της δίνει μια να γυρίσει… παραμύθι ν’ αρχινίσει.

Μια μουσικοαφηγηματική παράσταση αφιερωμένη σε κούκλες που πήραν ζωή κι έκαναν ταξίδια θαυμαστά.

Οι Σουσουράδες θα ταξιδέψουν μαζί τους μέσα από τα λόγια των μαγικών παραμυθιών στη χώρα αυτή όπου ακόμα και μια κούκλα μπορεί με ανθρώπινη λαλιά να μιλήσει και τον κόσμο όλο να γυρίσει.

Αθήνα: Αστικές Διαφωνίες
2026-05-06 19:00 - 23:00 | Πολιτιστικός Χώρος Macart, Λένορμαν 244, Αθήνα, Αθήνα, 104 43, Greece
Ο Πολιτιστικός Χώρος Macart, σε συνεργασία με την iFocus Gallery, παρουσιάζει την έκθεση «Αθήνα: Αστικές Διαφωνίες», μια πολυφωνική φωτογραφική προσέγγιση της πρωτεύουσας. Τριάντα σύγχρονοι Έλληνες και ξένοι φωτογράφοι επιχειρούν να αποτυπώσουν την ταυτότητα της πόλης μέσα από διαφορετικές, συχνά αντικρουόμενες οπτικές, αναδεικνύοντας τις αντιθέσεις, τις εντάσεις και τις μεταμορφώσεις της. Η Αθήνα δεν προσεγγίζεται εδώ ως ενιαία εικόνα, αλλά ως ένα πεδίο διαρκούς διαπραγμάτευσης ανάμεσα στη μνήμη, την εμπειρία και την αλλαγή.

Ασπρόμαυρες και έγχρωμες εικόνες, αναλογικές λήψεις και σύγχρονες φωτογραφικές ματιές συνθέτουν ένα αφήγημα όπου η περιπλάνηση γίνεται τρόπος ανάγνωσης της πόλης. Η έκθεση εξερευνά την Αθήνα ανάμεσα στον θόρυβο και την παύση, το ορατό και το υπαινικτικό, το ιστορικό βάρος και το παρόν που διαρκώς μετακινείται. Μια πρόσκληση να δούμε την πρωτεύουσα όχι ως δεδομένο φόντο, αλλά ως ζωντανό και πολυσύνθετο σώμα.

Διάρκεια έκθεσης: 06/05-06/06

Εγκαίνια: 06/05 στις 19:00.

Ώρες λειτουργίας: Δευτέρα – Παρασκευή: 10.00-18.00 & Σάββατο: 10.00-14.00, Κυριακή: Κλειστά

Γιορτή Λουσοφωνίας
2026-05-06 19:00 - 23:00 | Δημοτική Αγορά Κυψέλης, Kypseli Municipal Market, Αθήνα, Αθήνα, 113 61, Greece
Η Δημοτική Αγορά Κυψέλης μετατρέπεται σε ένα παλλόμενο σταυροδρόμι ηπείρων, φιλοξενώντας τις Λουζόφωνες Γιορτές. Με αφορμή την Παγκόσμια Ημέρα Πορτογαλικής Γλώσσας, το αθηναϊκό κοινό προσκαλείται σε ένα ταξίδι που ενώνει την Πορτογαλία και τη Βραζιλία με την Αγκόλα, το Πράσινο Ακρωτήριο και τη Μοζαμβίκη. Από τις 19:00, ο ρυθμός παίρνει φωτιά: οι Quilombo ανοίγουν τον δρόμο με παραδοσιακά κρουστά, η Abadá Capoeira γεμίζει τον χώρο με την εκρηκτική ενέργεια της βραζιλιάνικης πολεμικής τέχνης, ενώ η Μιράντα Βερούλη και το συγκρότημά της δημιουργούν έναν αισθαντικό διάλογο ανάμεσα στο φάδο και τη μπόσα νόβα. Η γιορτή κορυφώνεται με τους SambrazilBand και τους Forró Atenas που προσκαλούν το κοινό σε χορό μέχρι τελικής πτώσης, ενώ η Victoria KizzArte φέρνει την κίνηση της αγκολέζικης kizomba στη σκηνή. Με την υποστήριξη των Πρεσβειών Πορτογαλίας και Βραζιλίας, η βραδιά συμπληρώνεται από αυθεντικές γαστρονομικές γεύσεις και ένα κλείσιμο με DJ set από τον Γιάννη Καστανάκη, αποτίοντας φόρο τιμής σε ένα πολυφωνικό σύμπαν που καταργεί τα σύνορα των ωκεανών.

Παρουσίαση της Οικίας Ναπολέοντα Ζέρβα
2026-05-07 11:30 - 12:00 | Οικία Ναπολέοντα Ζέρβα, Καλλέργη 9, Αθήνα, 104 37, Greece
Η Οικία του Στρατηγού Ναπολέοντα Ζέρβα ανοίγει τις πόρτες της για μια σειρά από ιδιαίτερες παρουσιάσεις. Οι επισκέπτες θα έχουν την ευκαιρία να περιηγηθούν στους χώρους όπου έζησε ο Στρατηγός και να ανακαλύψουν τεκμήρια που προβάλλουν την ενωμένη εθνική αντίσταση κατά των κατακτητών την περίοδο 1941-1944. Μέσα από προσωπικά αντικείμενα και ιστορικές αφηγήσεις, αναδεικνύεται η ζωή και η δράση του Ναπολέοντα Ζέρβα, προσφέροντας μια ματιά στα γεγονότα που σφράγισαν την αθηναϊκή και ελληνική ιστορία.

Οι παρουσιάσεις θα πραγματοποιούνται κάθε Τετάρτη και Πέμπτη του Μαΐου σε ολιγομελή γκρουπ των 10 ατόμων.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Δημήτρης Ρεντούμης: Ατομική Έκθεση
2026-05-07 12:00 - 20:00 | Γκαλερί Crux, Σέκερη 4, Αθήνα, 106 74, Greece
Η γκαλερί Crux παρουσιάζει την ατομική έκθεση του Δημήτρη Ρεντούμη. Μέσα από τη νέα του σειρά έργων, ο καλλιτέχνης «συνομιλεί» με την παροδική και εύθραυστη φύση του χαρτιού, ενώ πειραματίζεται με τη μετάβαση από τη δισδιάστατη εικόνα σε μια τρισδιάστατη μεταβλητή υλικότητα, μεταμορφώνοντας τις χάρτινες επιφάνειες σε γλυπτικές φόρμες που καταλαμβάνουν τον χώρο.
Με μια πλούσια διαδρομή που περιλαμβάνει σπουδές στην ΑΣΚΤ και την Ολλανδία, καθώς και συμμετοχή σε σημαντικά προγράμματα όπως το Jan van Eyck και το Onassis Air, ο δημιουργός φέρνει στην Αθήνα μια πρόταση που ισορροπεί ανάμεσα στην λεπτότητα του υλικού και τη δυναμική της εγκατάστασης.

Μια μοναδική ευκαιρία για το κοινό να ανακαλύψει πώς το χαρτί μπορεί να «αναπνεύσει» και να αναπτυχθεί πέρα από τα όρια του κάδρου, δημιουργώντας ένα ζωντανό εικαστικό περιβάλλον.

Διάρκεια έκθεσης: 23/04-30/05

Ώρες Λειτουργίας: Τετάρτη-Παρασκευή: 12:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά

Ευγενία Γρηγοράκη: Εικονοστάσια των Δρόμων
2026-05-07 15:00 - 20:00 | Κέντρο Σύγχρονης Τέχνης Ιλεάνα Τούντα, Αρματολών & Κλεφτών 48, Αθήνα, 114 71, Greece
Το Κέντρο Σύγχρονης Τέχνης Ιλεάνα Τούντα φιλοξενεί την ατομική έκθεση της Ευγενίας Γρηγοράκη με τίτλο «Εικονοστάσια των δρόμων», μια φωτογραφική ενότητα που στρέφεται σε ένα γνώριμο, αλλά συχνά παραγνωρισμένο στοιχείο του ελληνικού τοπίου. Μέσα από μια προσωπική και άμεση ματιά, η δημιουργός προσεγγίζει τα εικονοστάσια όχι μόνο ως σημεία μνήμης και πίστης, αλλά και ως μικρές, παράδοξες παρουσίες που επιμένουν να κατοικούν στον δημόσιο χώρο, πλάι στους δρόμους, στις στροφές και στις καθημερινές μας διαδρομές. Η δύναμη της έκθεσης βρίσκεται ακριβώς σε αυτή τη βιωματική, σχεδόν τρυφερή παρατήρηση. Τα εικονοστάσια μετατρέπονται στον φακό της Γρηγοράκη σε αντικείμενα καλλιτεχνικής εξερεύνησης, αναδεικνύοντας τη διαχρονική τους σταθερότητα και το ιδιαίτερο νόημα που συνεχίζουν να φέρουν μέσα στην ελληνική κοινωνία. Μια έκθεση που γεφυρώνει την καθημερινή ματιά με τη λαϊκή παράδοση και μας καλεί να σταθούμε ξανά μπροστά σε ένα από τα πιο χαρακτηριστικά και συγκινητικά θεάματα των ελληνικών δρόμων. Παρουσιάζεται ταυτόχρονα με την έκθεση της Μαρίλιας Φωτοπούλου, δίνοντας την ευκαιρία για μια διπλή περιήγηση σε δύο διαφορετικές αλλά συμπληρωματικές φωτογραφικές αναγνώσεις του ίδιου θέματος.

Διάρκεια έκθεσης: 01-09/05

Ώρες Λειτουργίας: Τρίτη, Πέμπτη: 15:00 – 20:00 & Τετάρτη, Παρασκευή: 12:00 – 20:00 & Σάββατο: 12:00 – 16:00, Δευτέρα, Κυριακή: κλειστά.

Ξενάγηση στον Κόσμο της Niki de Saint Phalle
2026-05-07 18:00 - 19:00 | MOMus-Μουσείο Άλεξ Μυλωνά, Πλατεία Αγίων Ασωμάτων 5, Αθήνα, Αθήνα, 105 54, Greece
Μέσα από δύο ειδικά οργανωμένες ξεναγήσεις για τους φίλους του Φεστιβάλ του Δήμου Αθηναίων στην έκθεση «Από τις σκοποβολές στην ελευθερία», το κοινό έχει την ευκαιρία να βυθιστεί στον επαναστατικό κόσμο μιας από τις πιο ενδιαφέρουσες καλλιτέχνιδες του 20ού αιώνα και να ανακαλύψει πώς η Niki de Saint Phalle μετέτρεψε τον θυμό και τον πόνο σε μια διαρκή γιορτή χρώματος και αναγέννησης. Η έκθεση, που παρουσιάζεται για πρώτη φορά στην Ελλάδα, ξετυλίγει την ατρόμητη πορεία της: από τα ανατρεπτικά έργα-δράσεις σκοποβολής Tirs μέχρι τις πληθωρικές και πολύχρωμες Nanas. Μέσα από ζωγραφικά έργα, κολάζ και γλυπτά, οι συμμετέχοντες θα έρθουν σε επαφή με μια τέχνη που μοιάζει με παιδικό παιχνίδι, διατηρώντας όμως όλη τη δύναμη μιας μαχητικής γυναίκας που βρήκε τη λύτρωση μέσα στη δημιουργία.

Οι κρατήσεις ανοίγουν στις 30/04 στο +30 210 321 5717 (Τρίτη-Κυριακή 10:00-18:00, Πέμπτη 12:00-20:00). Θα τηρηθεί σειρά προτεραιότητας.

Yorgos Lanthimos: Photographs
2026-05-07 18:00 - 23:30, 2026-05-08 18:00 - 23:30 | Στέγη Ιδρύματος Ωνάση, Λεωφόρος Συγγρού 107, Αθήνα, 117 45, Greece
Το Φεστιβάλ του Δήμου Αθηναίων εγκαινιάζει μια νέα συνεργασία με τη Στέγη του Ιδρύματος Ωνάση, προσφέροντας στο κοινό πρόσβαση στην έκθεση “Yorgos Lanthimos: Photographs”. Στην πρώτη ατομική έκθεση φωτογραφίας του στην Ελλάδα, ο διεθνώς αναγνωρισμένος δημιουργός παρουσιάζει 182 έργα που χαρτογραφούν το προσωπικό του εικαστικό βλέμμα μέσα από μια διαφορετική, αλλά εξίσου ιδιαίτερη, δημιουργική γλώσσα. Η έκθεση αποτελεί μια σπάνια ευκαιρία να γνωρίσουμε μια άλλη όψη του έργου του, έξω από το πλαίσιο του κινηματογράφου.

Στον εκθεσιακό χώρο της Στέγης, οι επισκέπτες έρχονται σε επαφή με φωτογραφίες που γεννήθηκαν στα περιθώρια των γυρισμάτων ταινιών όπως το “Poor Things” (2023), το “Kinds of Kindness” (2024) και το “Bugonia” (2025), σε πόλεις όπως η Νέα Ορλεάνη και η Ατλάντα, αλλά και σε στούντιο στη Βουδαπέστη, όπου στήθηκαν ολόκληρες πόλεις ως κινηματογραφικά σκηνικά, καθώς και με μια νέα ενότητα έργων από την Αθήνα και το Αιγαίο. Μέσα από αυτές τις εικόνες, το οικείο, το παράξενο και το σιωπηλό αποκτούν νέα ένταση, σε μια ματιά που παραμένει βαθιά προσωπική και άμεσα αναγνωρίσιμη. Μια έκθεση που μας καλεί να δούμε την πόλη, το τοπίο και το σώμα μέσα από το ιδιότυπο βλέμμα ενός από τους σημαντικότερους σύγχρονους δημιουργούς.

Διατίθενται από τη Στέγη Ιδρύματος Ωνάση 20 προσκλήσεις για τις 07, 08, 14, 15 Μαΐου – 5 προσκλήσεις ανά ημέρα.

Απαιτείται κράτηση. Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι και πραγματοποιούνται μέσω αυτής της σελίδας.

Παραμύθια με τον Ταξιάρχη Μπεληγιάννη
2026-05-07 19:00 - 20:30 | Λόφος Λαμπράκη, Λεωφόρος Βουλιαγμένης 46, Αθήνα, 117 43, Greece
Λαϊκά παραμύθια με ζώα και ατρόμητα παιδιά!
Τι συμβαίνει όταν μια πανέμορφη και φιλόδοξη σκαθαρίνα ξεκινά την αναζήτησή της για τον τέλειο γαμπρό; Πόσο θάρρος χρειάζεται ένα ατρόμητο παιδί που η αγάπη του για τα καρύδια τον οδηγεί στις πιο απίθανες περιπέτειες;
Με οδηγό την αστείρευτη λαϊκή μας παράδοση, ξετυλίγουμε το νήμα των ιστοριών που άντεξαν στον χρόνο και έφτασαν μέχρι το σήμερα. Ήρωες γεμάτοι χιούμορ, θάρρος και εξυπνάδα ζωντανεύουν μέσα από τον καθηλωτικό λόγο του παραμυθά, παρασύροντάς μας σε έναν κόσμο όπου το αδύνατο γίνεται δυνατό. Μια συνάντηση με τη λαϊκή μας σοφία, γεμάτη ανατροπές και εικόνες που θα μας θυμίσουν τη χαρά του να μοιράζεσαι μια ιστορία, ακριβώς όπως παλιά!
Μουσική: Μαρία Κοτσίρη

Δρ. Γιάννης Ν. Τζώρτζης: Γροιλανδία: Μπλε Πάγος
2026-05-07 19:00 - 22:00 | Γκαλερί a.antonopoulou.art, Αριστοφάνους 20, Αθήνα, 105 54, Greece
H γκαλερί a.antonopoulou.art παρουσιάζει τη νέα ατομική έκθεση φωτογραφίας του Δρ. Γιάννη Τζώρτζη, η οποία τελεί υπό την αιγίδα της Πρεσβείας της Δανίας στην Ελλάδα. Μέσα από ένα «πράσινο φωτογραφικό οδοιπορικό» που πραγματοποιήθηκε τον Αύγουστο του 2024, ο καλλιτέχνης αποτυπώνει το «Βαρόμετρο Παγκόσμιας Κλιματικής Αλλαγής»: τη Γροιλανδία. Η έκθεση αποτελεί μια συγκλονιστική «οπτική κραυγή αγωνίας», καταγράφοντας τα ευάλωτα μνημεία Παγκόσμιας Κληρονομιάς της UNESCO και την καθημερινότητα των αυτόχθονων Ινούιτ. Οι βιωματικές εικόνες του Τζώρτζη αναδεικνύουν την εύθραυστη ομορφιά του τοπίου και τη δραματική πραγματικότητα της κλιματικής κρίσης, υπενθυμίζοντάς μας πως ο πάγος παίρνει ένα βαθύ μπλε χρώμα λίγο πριν χαθεί για πάντα. Την έκθεση συνοδεύουν κείμενα της συγγραφέως Μαρίας Γιαγιάνου και του ακαδημαϊκού Χρήστου Ζερεφού, ενισχύοντας τον διάλογο ανάμεσα στην τέχνη, την επιστήμη και την περιβαλλοντική αφύπνιση.

Εγκαίνια: Πέμπτη 7 Μαΐου στις 19:00.

Διάρκεια έκθεσης: 07/05 – 13/06

Ωράριο λειτουργίας: Τετάρτη, Πέμπτη, Παρασκευή: 14:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά.

Γιώργος Λουλούδης: Η Πορεία του Φωτός - Το Εγγενές
2026-05-07 20:00 - 23:00 | GenesisGallery, Ιπποκράτους 121, Αθήνα, Αθήνα, 114 72, Greece
Στη νέα ατομική έκθεση ζωγραφικής του Γιώργου Λουλούδη στην Gallery Genesis, το φως γίνεται βασικός πρωταγωνιστής και ξεπερνά τα όρια ενός φυσικού φαινομένου. Ο καλλιτέχνης στρέφεται στα ελληνικά ξωκλήσια και στη μοναδική τους σχέση με το τοπίο, μετατρέποντάς τα σε σύμβολα ελπίδας, σιωπής και εσωτερικής αναζήτησης. Τα έργα λειτουργούν σαν μικρές στάσεις περισυλλογής, όπου ο χώρος και η ψυχική εμπειρία συνδέονται άμεσα.

Μέσα από μια έντονα εξπρεσιονιστική γραφή, οι ζωγραφικές επιφάνειες αποκτούν συναισθηματική ένταση και βάθος. Το φως μετατρέπεται σε εσωτερική ανάγκη, σε δύναμη που οδηγεί τον θεατή προς μια πιο προσωπική ανάγνωση του έργου. Μια έκθεση που μιλά για την ανάγκη παρηγοριάς, τη δύναμη της ελπίδας και τη δυνατότητα της τέχνης να λειτουργεί ως σημείο ανανέωσης και στοχασμού μέσα σε μια απαιτητική εποχή.

Εγκαίνια: Πέμπτη 7 Μαΐου στις 20:00.

Διάρκεια έκθεσης: 07-30/05

Ώρες Λειτουργίας: Τρίτη, Πέμπτη, Παρασκευή: 12:00 – 21:00 & Σάββατο: 12:00 – 15:00, Δευτέρα, Τετάρτη, Κυριακή: κλειστά.

Ξενάγηση στο Μουσείο της Πόλεως των Αθηνών
2026-05-08 12:00 - 13:00 | Μουσείο της Πόλεως των Αθηνών, Ιωάννου Παπαρρηγοπούλου 5-7, Αθήνα, 105 61, Greece
Το Μουσείο της Πόλεως των Αθηνών – Ίδρυμα Βούρου-Ευταξία υποδέχεται το κοινό του Φεστιβάλ του Δήμου Αθηναίων 2026 σε μια ξεχωριστή ξενάγηση αφιερωμένη στη νεότερη ιστορία της πρωτεύουσας. Η δράση εκτείνεται στα δύο εμβληματικά κτίρια του μουσείου και ξεκινά από το γνωστό «Παλαιό Παλάτι», την πρώτη κατοικία του Όθωνα και της Αμαλίας, έναν χώρο άμεσα συνδεδεμένο με τα πρώτα βήματα της Αθήνας ως σύγχρονης πρωτεύουσας.

Η επίσκεψη επιτρέπει στο κοινό να δει την πόλη μέσα από τα αντικείμενα και τους χώρους που τη συγκρότησαν. Η περιήγηση συνεχίζεται στο δεύτερο κτίριο του συγκροτήματος, όπου ζούσε η οικογένεια Δεκόζη Βούρου, προσφέροντας μια πιο άμεση εικόνα της αστικής ζωής, της αισθητικής και της καθημερινότητας του 19ου και των αρχών του 20ου αιώνα. Μέσα από τις συλλογές και το ίδιο το αρχιτεκτονικό περιβάλλον, αναδύεται η διαδρομή μιας πόλης που άλλαζε, επεκτεινόταν και διαμόρφωνε τη σύγχρονη ταυτότητά της. Μια ξενάγηση που ενώνει την πολιτική και την οικιακή ιστορία της Αθήνας.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Νίκος Καλαφάτης: Primavera
2026-05-08 12:00 - 20:00 | Τεχνοχώρος Art Gallery, Λεμπέση 12, Αθήνα, 117 42, Greece
Στον Τεχνοχώρο art gallery παρουσιάζεται η ατομική έκθεση του Νίκου Καλαφάτη με τίτλο “Primavera”, σε επιμέλεια της Ιστορικού Τέχνης Αθηνάς Σχινά. Η έκθεση αποτελεί μια ζωντανή, αισιόδοξη και βαθιά προσωπική κατάθεση ενός δημιουργού που έχει μετατρέψει τη φύση σε σταθερή πηγή έμπνευσης, καθημερινής παρατήρησης και εικαστικής ανακάλυψης. Με αφετηρία την άνοιξη, αλλά και μια διαρκή αίσθηση αναγέννησης, ο Καλαφάτης συνθέτει έναν κόσμο όπου τα απλά υλικά αποκτούν νέα ζωή. Ξύλα, μέταλλα, σκοινιά, φτερά και κάθε είδους object trouvés μεταπλάθονται μέσα από τη ζωγραφική, τη γλυπτική και τη χαρακτική σε έργα γεμάτα ποίηση, ευρηματικότητα και ένα διακριτικό χιούμορ. Η έκθεση δεν προτείνει απλώς μια εικαστική θέαση της φύσης, αλλά μια συνολικότερη στάση απέναντι στη ζωή: πιο ανάλαφρη, πιο παρατηρητική, πιο ανοιχτή στο θαύμα του καθημερινού. Μια “Primavera” που δεν περιορίζεται σε εποχή, αλλά λειτουργεί ως δημιουργική κατάσταση.

Διάρκεια έκθεσης: 08-30/05

Ώρες Λειτουργίας: Τρίτη, Πέμπτη, Παρασκευή: 12:00-20:00 & Τετάρτη, Σάββατο: 10:00-18:00, Κυριακή, Δευτέρα: κλειστά.

Άννα Δημητρίου: Always the Blue
2026-05-08 17:00 - 21:00 | NEZER Collective Gallery, Νέζερ 8, Αθήνα, 117 43, Greece
H γκαλερί NEZER Collective φιλοξενεί την ατομική έκθεση της εικαστικού Άννας Δημητρίου με τίτλο «Always the Blue». Μέσα από την επιμελητική πρόταση της αρχιτεκτονικής ομάδας SOL by Elephant Design, ο εκθεσιακός χώρος προσεγγίζεται ως ένα πεδίο ζωντανής αφήγησης και χωρικής εμπειρίας, όπου η τοποθέτηση των έργων, οι αποστάσεις και η κλίμακα συγκροτούν μια ενιαία αρχιτεκτονική διαδρομή.

Η έκθεση προτείνει μια ανάγνωση του «μπλε» όχι απλώς ως χρωματικό στοιχείο, αλλά ως ένα βαθύ συναισθηματικό και εννοιολογικό πεδίο. Μέσα από κολάζ και μεικτές τεχνικές, οι μορφές λειτουργούν σαν θραύσματα που ανακαλούν την αίσθηση του ελληνικού καλοκαιριού ως ενός διαρκούς παρόντος. Εδώ, η θάλασσα μετατρέπεται σε εσωτερικό τόπο και οι χαρακτηριστικές κολυμβήτριες της Δημητρίου δεν κολυμπούν στο νερό, αλλά στα βαθιά νερά της συλλογικής και οικογενειακής μνήμης. Κινούνται ελεύθερα και ανέμελα, χωρίς οδηγίες ή φόβο, μέσα σε ένα μπλε που λειτουργεί ως κατάσταση, υπόσχεση και καταφύγιο, υπενθυμίζοντάς μας την ανάγκη να κρατήσουμε ζωντανό τον κόσμο που μας συγκρότησε.

Διάρκεια έκθεσης: 08/05-08/06

Ώρες λειτουργίας: Τρίτη – Κυριακή 17:00 – 21:00, Δευτέρα κλειστά.

Μπισκότα στο Μουσείο!
2026-05-08 18:00 - 19:00 | Ελληνικό Παιδικό Μουσείο, Βασ. Γεωργίου Β΄ 19, Αθήνα, Αθήνα, 106 75, Greece
Στο πλαίσιο του Φεστιβάλ του Δήμου Αθηναίων 2026, το Ελληνικό Παιδικό Μουσείο προσκαλεί τους μικρούς μας φίλους σε μια πρωτότυπη και… πεντανόστιμη μουσειακή εμπειρία στο αγαπημένο έκθεμα «Κουζίνα, ανακαλύπτω τον κόσμο του μπισκότου». Στο εργαστήρι «Μπισκότα στο Μουσείο!», τα παιδιά ανακαλύπτουν τον μαγικό κόσμο της ζαχαροπλαστικής μέσα από μια διασκεδαστική και βιωματική διαδικασία. Με έμπνευση από αντικείμενα των συλλογών του μουσείου, οι μικροί σεφ ακολουθούν μια ξεχωριστή συνταγή, πλάθουν τη δική τους ζύμη και παρακολουθούν βήμα-βήμα τη μεταμόρφωσή της, μέχρι τη στιγμή που θα απολαύσουν τις ζεστές, χειροποίητες δημιουργίες τους. Μια δράση που παντρεύει τη μάθηση με το παιχνίδι και τη γεύση, ενθαρρύνοντας τη φαντασία, τη συνεργασία και τη χαρά της δημιουργίας, μέσα σε ένα από τα πιο φιλόξενα περιβάλλοντα της πόλης.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Ιστορικός Περίπατος με τον Δρ. Ιορδάνη Παπαδόπουλο: Μακρυγιάννη
2026-05-08 18:30 - 21:30 | Σταθμός Μετρό Ακρόπολη, Μακρυγιάννη 9, Αθήνα, Αθήνα, 117 42, Greece
Ο Δρ. Ιορδάνης Παπαδόπουλος μας οδηγεί σε έναν μυσταγωγικό περίπατο στη γειτονιά του Μακρυγιάννη, ανάμεσα στο αρχαίο κάλλος και τη σύγχρονη αθηναϊκή καθημερινότητα. Ο έμπειρος ακαδημαϊκός και διδάκτωρ Πολιτικής Φιλοσοφίας μας καλεί να αποκωδικοποιήσουμε την αστική μας ταυτότητα, βλέποντας τη γνώριμη σκιά του Ιερού Βράχου όχι ως απλό σκηνικό, αλλά ως ζωντανό μάρτυρα μιας πόλης που αρνείται να ξεχάσει. Η διαδρομή ξεκινά από τις σιωπηλές στοές των ρωμαϊκών οικιών και τις ταραγμένες μνήμες των Δεκεμβριανών που «στοίχειωσαν» το παλιό Σύνταγμα Χωροφυλακής.

Περπατώντας στη Διονυσίου Αρεοπαγίτου, θα ανακαλύψουμε τον ρόλο των Ξένων Αρχαιολογικών Αποστολών στο Κουκάκι, ενώ στο Θέατρο του Διονύσου θα συζητήσουμε τη βαθιά σύνδεση ανάμεσα στη Δημοκρατία και το Αρχαίο Δράμα. Η ξενάγηση συνεχίζεται στο Ασκληπιείο και στην πηγή της «Κλεψύθρας», για να καταλήξει στον Άρειο Πάγο, εκεί όπου ο Απόστολος Παύλος κήρυξε μπροστά στον «Βωμό του Αγνώστου Θεού».

Ο Δρ. Παπαδόπουλος συνθέτει τα θραύσματα της ιστορίας, από την Επανάσταση του ’21 έως τον Εμφύλιο, και από τον Χρυσό Αιώνα έως τη σύγχρονη Αθήνα, προσφέροντας μια μοναδική εμπειρία που συνδέει το παρελθόν με το παρόν και τη γνώση με την προσωπική εμπειρία.

Σημείο Συνάντησης: Μετρό Ακροπόλεως, έξοδος Μακρυγιάννη.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Παραμύθια με την Γεωργία Χαϊκάλη
2026-05-08 19:00 - 20:30 | Πλατεία Καλλιγά, Πλατεία Καλλιγά, Αθήνα, Αθήνα, 112 53, Greece
Ένας κήπος παραμύθια!

Η Γεωργία Χαϊκάλη, η Μαρίνα Δακανάλη και η Ιωάννα Ρήγα πλάθουν έναν κόσμο από λέξεις, ήχους και εικόνες. Μια αφήγηση που δεν είναι απλώς λόγος, είναι εμπειρία, ρυθμός, ανάσες, βλέμματα. Μαζί της η μουσική— φωνή, κρουστά και σαντούρι δημιουργούν ένα ζωντανό ηχητικό τοπίο που παρασύρει.

Μια παιδική παράσταση που δεν είναι μόνο για παιδιά. Είναι για όποιον θέλει —έστω για λίγο— να επιστρέψει εκεί όπου όλα είναι πιθανά.

Μουσική: Σίμος Παπασπύρου

SMCK ON REEL. Τρεις Μύθοι για την Αθήνα
2026-05-08 19:00 - 22:00 | Goethe-Institut Athen, Ομήρου 14-16, Αθήνα, 106 72, Greece
Το Goethe-Institut Athen φιλοξενεί μια πρωτοποριακή συνάντηση του σύγχρονου κοσμήματος με την κινούμενη εικόνα. Το πρότζεκτ SMCK ON REEL, υπό την επιμέλεια των Loukia Richards και Christoph Ziegler, παρουσιάζει ταινίες μικρού μήκους, ντοκιμαντέρ και μια βίντεο-εγκατάσταση, όπου διεθνείς δημιουργοί από την Ευρώπη, την Ασία και τις ΗΠΑ, αλλά και από εμπόλεμες ζώνες, χρησιμοποιούν το κόσμημα ως μέσο ακτιβισμού και έκφρασης. Με αφετηρία τις θεμελιώδεις έννοιες της αρχαιοελληνικής πόλης—αγώνας, δικαιοσύνη, αρμονία—τα βίντεο ερμηνεύουν ελεύθερα τους μύθους του Ορέστη, του Θησέα και του Οιδίποδα, συνδέοντάς τους με φλέγοντα ζητήματα όπως η κλιματική αλλαγή, η έμφυλη ταυτότητα και η μνήμη.

Την Παρασκευή 8 Μαΐου, ειδικοί από τον χώρο του design θα προλογίσουν τις προβολές, ενώ η βίντεο-εγκατάσταση θα παραμείνει προσβάσιμη στο κοινό μέχρι τις 30 Μαΐου, προσφέροντας μια διεισδυτική ματιά στις νέες αξίες ενός ταχέως μεταβαλλόμενου κόσμου.

Νησιώτικο Πανηγύρι
2026-05-08 19:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Ο Νίκος Οικονομίδης, κορυφαίος δεξιοτέχνης του βιολιού και αυθεντικός εκφραστής της νησιωτικής παράδοσης, έρχεται στην Πλατεία Κλαυθμώνος για μια βραδιά γεμάτη Κυκλάδες, καλοκαιρινή αύρα και γνήσιο μουσικό συναίσθημα. Με μια πορεία βαθιά συνδεδεμένη με το νησιωτικό ηχόχρωμα και τη ζωντανή μουσική παράδοση του Αιγαίου, φέρνει μαζί του στη μέση της πόλης την ενέργεια ενός αυθεντικού καλοκαιρινού γλεντιού. Η συναυλία λειτουργεί σαν μια μικρή μουσική απόδραση από την καθημερινότητα.

Μαζί με την Κυριακή Σπανού και τη Μουσική Ομάδα «Κέρος», στήνουν μια ανοιχτή γιορτή με βιολιά, τραγούδια και ρυθμούς που θυμίζουν κυκλαδίτικο πανηγύρι. Το κοινό καλείται να γίνει μια μεγάλη παρέα, να χορέψει, να τραγουδήσει και να μεταφερθεί για λίγο νοερά στα νησιά. Μια βραδιά που αποδεικνύει πως το ελληνικό καλοκαίρι μπορεί να ξεκινήσει και στο κέντρο της Αθήνας, κάτω από τον αττικό ουρανό.

Kristine Lippire: From LA to Athens - Notes on Light and Material
2026-05-08 19:00 - 23:00 | Phoenix Athens, Ασκληπιού 89, Αθήνα, 114 72, Greece
Ο χώρος του Phoenix Athens φιλοξενεί την καλλιτέχνιδα Kristine Lippire από το Λος Άντζελες, σε μια έκθεση που ενώνει την αμερικανική μεγαλούπολη με την Αθήνα.

Με επίκεντρο τη γειτονιά των Εξαρχείων, η Lippire εμπνέεται από την ενέργεια της νεολαίας, τον ιδεαλισμό και το γκράφιτι ως μέσο έκφρασης και διεκδίκησης μέσα στον αστικό ιστό. Με γλυπτά από τσιμέντο, έργα ζωγραφικής και μοτίβα επηρεασμένα από τις σιδεριές των μεταπολεμικών κτιρίων, η καλλιτέχνις μεταμορφώνει αρχιτεκτονικά θραύσματα σε μια νέα οπτική γλώσσα.

Το έργο της δεν είναι απλώς μια αισθητική πρόταση, αλλά ένας βαθύς στοχασμός πάνω στην ανθεκτικότητα και τη συλλογική μνήμη που εγγράφεται στους τοίχους και τους δρόμους των πόλεων. Μια πρόσκληση να δούμε την αστική πραγματικότητα με μια πιο ανθρώπινη και δημιουργική ματιά, εκεί όπου το εκτυφλωτικό φως συναντά τις ατέλειες της καθημερινότητας.

Εγκαίνια: Παρασκευή 8 Μαΐου στις 19:00.

Διάρκεια έκθεσης: 08-21/05

Ώρες Λειτουργίας: Τρίτη, Πέμπτη, Παρασκευή: 12:00–18:00, Τετάρτη, Σάββατο: 12:00–16:00. Δευτέρα & Κυριακή: κλειστά.
